Nyinsεn mu nsanom tumi de awoᴐ mu sintᴐ ne kyemateε a wᴐtwa no tia wᴐ borᴐfo mu sε FASDs brε abᴐfra. Ɛno pa ho a, εbεtumi nso de awoᴐ mu haw te sε ᴐpᴐn, sε abᴐfra no rewu wᴐ ᴐpemfoᴐ no yam, anaa mpatuwoᴐ ba.
Samuel Atuahene Antwi a ᴐyε obi a wakwadare wᴐ aduanedie, nnuanennuro ne nnuane a εboa yεn apᴐmuden ho nsεm mu wᴐ Tema Metropolitan Health Directive de kᴐkᴐbᴐ ama apemfoᴐ sε wᴐnhwε wᴐn ho yie wᴐ nsanom ho wᴐ wᴐn nyinεm no mu. Deε nti a ᴐreka wei ne sε, nsa no bεtumi de abᴐfra a wᴐnnya nwoo no no nkwa ato asiane mu.
Ↄkyerε mu a, mmᴐfra a wᴐn nanom nomm nsa, berε a na wᴐnyem wᴐn no nyaa nsa no mu yareε maa nsa no twaa wᴐn, na wei bεtumi aha abᴐfra no nnipadua no fa bi a εdi akotene yie wᴐ nnipadua mu (a εfa adwene no ne akyi kasεe no), wᴐn nyini, ne wᴐn adwene mu dwumadie ahodoᴐ binom a εbεtumi mpo ama wᴐanya adwene mu haw anaa nipadua no ho kyemateε.
Samuael Antwi kasa faa wei ho wᴐ dwumadie bi a wᴐhyehyεeε a na wᴐato no din “Your Health!Our Concern” a εkyerε sε w’apᴐmuden yε wᴐn akoma so adeε no  ase a na wᴐde rebᴐ apᴐmuden ne εho nsεm bi ho nkᴐmmᴐdie ho dahuro.
Samuel de toaa so sε, sε wᴐwo mmᴐfra a, saa berε no ara mu no, wᴐde mfidie susu wᴐn ho nneεma bi ne wᴐn apᴐmuden gyinaberε (APGAR), na deε εwᴐ mu ne sε, εyε a wᴐn a wᴐnom nsa no mma no deε wᴐ fam koraa. Ↄde kaa ho sε, saa mmᴐfra no bi wᴐ hᴐ a εyε a na nsεnkyerεnne a εkyerε sε wᴐaboro wᴐ wᴐn ho.
Ↄkyerεkyerεε mu sε, mmᴐfra no bi wᴐ hᴐ a wᴐn ho nhyε da nwo papa anaa wᴐnni nnuanennuro wᴐ wᴐn mu, anaa wᴐnni ahoᴐden anaa mpo wᴐn ho nyε fε nyε akᴐnnᴐ nwie, εfiri sε nsa no si wᴐn nipadua no kwan, na εmma nipadua no ntumi ntwe nnuanennuro ne aduane mu ahoᴐden a εsε mfiri nnuane a wᴐnya firi wᴐn nanom hᴐ no mu.
Ↄsane nso bᴐᴐ awofoᴐ a wᴐrema wᴐn mma nufoᴐ nso kᴐkᴐ sε wᴐntwe wᴐn ho mfiri nsanom ho, εfiri sε εnya nsunsuansoᴐ korᴐ no ara wᴐ mmᴐfra so te sε wᴐn a wᴐhyε yafunu mu no ara pεpεεpε, a nsa no bεtumi afa nufosuo no mu akᴐ abᴐfra no mu.
Ↄde afotuo maa abaatan sε wᴐnhwε wᴐn mma aduanedie ne wᴐn ahoᴐden a wᴐnya firi aduane mu yie mfiri berε a wᴐbεnyinsεn no nkᴐsi berε a wᴐbεhyε aseε ama wᴐ nufoᴐ. Wei kyerε sε, εsε sε abaatan no didi yie na wᴐsiesie wᴐn ho wᴐ nnuanennuro ne nnuane mu nnepa fam ma wᴐn mma no. Sε wᴐdi nneεma binom a ahoᴐden nni mu anaa εnyε papa a, εbεkᴐ akᴐwie wᴐn mma no yafunu ne wᴐn mogya mu.
